Atlantic Airways er ein altjóða fyritøka, hvørs virkismentan er eyðkend av, at trygd, stundvísi, kundin og úrslitið altíð verða sett í hásæti. Umleið 180 fólk (2017) starvast hjá føroyska tjóðarflogfelagnum, sum hevur heimstað í Sørvági. Atlantic Airways hevur trý flogfør og tvær tyrlur. Flogførini røkja rutusamband úr Føroyum til ymsar býir í Danmark og grannalondini Skotland, Ísland og Noreg og til sól-rutur sunnanfyri um summarið, umframt #SÓLUMVETURIN á Gran Canaria frá desember til mars. Harumframt verður tøka orkan brúkt til leiguflúgving ymsastaðni í Evropa. Tyrlurnar hjá Atlantic Airways eru partur av tilbúgving Føroya; tað merkir, at hvønn dag, alt árið, er ein manning tøk og kann fara avstað í eini handarvend til leiti- og bjargingaruppgávur á sjógvi og landi. Tyrlan røkir somuleiðis rutuflúgvingina millum oyggjarnar.